I dag mødes omkring 400 alternativister til partiets sidste landsmøde før det meget snarlige folketingsvalg. Her kickstarter Alternativet valgkampen med tre udspil, der matcher partiets tre bundlinjer; den grønne, den sociale og den økonomiske.

Men partileder Uffe Elbæk kommer til at fremlægge sine udspil i skyggen af kritik om topstyring og lukkethed. Senest har to hovedbestyrelsesmedlemmer meldt sig ud af partiet i protest.

Alternativets møgsager I september 2017 kunne Ekstra Bladet afsløre, at Alternativets valgkamp var blevet støttet med 450.000 kroner, som blev overført af en fond fra de to skattely-lande Gibraltar og Luxembourg, selvom kampen mod netop skattely er et centralt punkt i partiprogrammet.

Op til kommunalvalget i november 2017 kunne Jyllands-Posten berette, at partiledelsen havde sat en kulegravning i gang efter flere sager om seksuelle krænkelser. Samtidig havde en chef opfordret ansatte til at sende billeder af deres "pik i slap tilstand", der skulle bruges i en collage på partiets stamværtshus.

Dagen før kommunalvalget trak Alternativet igen overskrifter, fordi partiet inviterede til valgfest på den københavnske bar Monastic, der er kendt for sine sexgynger og mørkerum. Flere medlemmer kritiserede en voldsom festkultur i partiet.

I efteråret 2017 trak et københavnsk medlem sig som kandidat ved kommunalvalget. I en intern mail, som Altinget kunne afsløre, begrundede hun sit exit med, at hun havde fået nok af "gammel politisk kultur” med "kammerateri og misbrug af indflydelse."

I oktober 2018 kunne Radio24Syv fortælle, at kulturborgmester Niko Grünfeld (ALT) havde brugt 130.000 kroner på at indrette sit borgmesterkontor på Københavns Rådhus med designermøbler. Kort efter kunne radiostationen yderligere fortælle, at han havde føjet en master i positiv psykologi til sit cv, selv om han aldrig har fuldført uddannelsen. Kort efter trak Grünfeld sig fra posten.

Samtidig blev det afsløret, at politisk ordfører Carolina Magdalena Maier i løbet af sine tre år i Folketinget har været på 20 flyrejser - selvom partiet opfordrer folk til at flyve mindre af hensyn til klimaet. Hun erkendte, at hun har fejlet.

I slutningen af marts 2019 forlod partiets næstforperson og et hovedbestyrelsesmedlem partiet med en skarp kritik af partiledelsen. Kort efter opfordrede Niko Grünfeld i en intern mail, der blev lækket til Jyllands-Posten, til en "synlig konsekvens" efter år med læk, anonym kritik og personopgør. Kilde: Jyllands-Posten, Ekstra Bladet, Radio24syv, Ritzau.

- Man snakker meget om åbenhed, men jeg har ikke oplevet åbenhed. Man snakker også meget om medlemsinddragelse, men det sker kun på skrømt, siger Theis Krarup Hansen.

Han meldte sig ind i partiet op til folketingsvalget i 2015 og blev i november sidste år medlem af hovedbestyrelsen og kasserer. Men 29. marts i år meldte han sig ud i protest mod ledelsen.

Man har ikke inddraget medlemmerne – kun på skrømt. Og det kan folk godt gennemskue. Theis Krarup Hansen, tidligere kasserer i Alternativets hovedbestyrelse

- Man har ikke inddraget medlemmerne – kun på skrømt. Og det kan folk godt gennemskue. De folk, der har været aktive, har et ønske om at blive hørt og inddraget. Når de opdager, at de får lov at lægge alt deres arbejde i en valgkamp og så bliver parkeret i fire år, indtil de skal bruges igen, så dukker de ikke op længere, siger han.

Kritikken er også rettet direkte mod Uffe Elbæk som leder. Han har udnyttet sin magt, lød bekyldningen fra Vilhelm Stamp Nordal Møller, da han for en måned siden trak sig fra sin post som næstforperson:

- Når vi diskuterede reel politik og beslutninger, så var det tydeligt, at han ikke lyttede og selv ville bestemme. Inden jeg kom i hovedbestyrelsen, så jeg Uffe Elbæk som en Messias, men den holdning ændrede sig.

Vilhelm Stramp Nordal Møller meldte sig straks efter ind i Socialdemokratiet.

Læs også : Næstforperson forlader Alternativet: Elbæk har udnyttet sin magt til at få sine egne frem

1.700 færre medlemmer på to år

Op til landsmødet for to år siden kunne Alternativet stolt meddele, at det unge parti havde rundet 11.000 medlemmer og dermed var Folketingets fjerdestørste parti målt på medlemstal.

Men siden er medlemmerne sivet, så partiet nu har færre end 9.300 - og dermed har mistet omkring hvert syvende medlem.

En af dem er Simon Fyhn Kristensen, der meldte sig ind i partiet i 2015 og blev formand og byrådskandidat for Alternativet i Odder. Men sidste år meldte han sig ud af partiet, fordi han følte sig misinformeret og ignoreret af ledelsen.

- Hvis man nu for eksempel ikke havde tænkt på dick-pic-kollager og ikke havde haft en festkultur, der gik op i hat og briller, så kunne man nok have nået længere, siger Simon Fyhn Kristensen.

Han mener, at det er lykkedes Alternativet at lægge kimen til en forandring i samfundet.

- Men som det er lige nu, har vi ikke flyttet os en tøddel, lyder hans analyse af den politiske situation i samfundet.

Læs også : Cordsen: Kritikken om en syg kultur rammer ekstra hårdt i Alternativet

Festkulturen var også en af årsagerne til, at tidligere byrådskandidat i Odense Mathias Magnussen Thorsson i sommeren 2017 meldte sig ud af partiet.

- Der var ikke styr på partiet. Det var på nogle punkter et meget naivt parti og meget grønt i den forstand, at det var et meget nyt parti, der var let modtagelig over for mange af de sager, der poppede op, siger han.

Det er ikke kun medlemstallet, der dykker. Alternativet står også til et dyk i meningsmålingerne. Den seneste Epinion-måling for DR viser en halvering fra valgresultatet på 4,8 til 2,4 procent - ganske tæt på spærregrænsens to procent.